**PÁLYÁZATI FELHÍVÁS**

**EGÉSZSÉGÜGYI ALAPELLÁTÁSOK FEJLESZTÉSÉRE**

Ceglédbercel Község Önkormányzata költségvetéséről szóló 2/2017. (I. 19.) önkormányzati rendeletében rögzítette, hogy fontos feladatának tekinti, a helyi egészségügyi alapellátás fejlesztését, a szolgáltatók eszközbeszerzésének pályázati úton történő támogatását, rendelkezésre álló forrásaik kiegészítését orvosi műszerek beszerzésére.

A támogatás pályázat útján nyerhető el. A pályázat benyújtása nem biztosítja automatikusan az igényelt támogatás megállapítását, a pályázatok elbírálásáról és az esetleges támogatásról a Bírálóbizottság zárt ülés keretében dönt, melynek eredményéről a pályázót értesíti.

**Pályázati cél:** Ceglédbercel egészségügyi alapellátását biztosító szolgáltatások fejlesztése

* Orvosi, fogorvosi műszerek, eszközök és bútorok beszerzése

***A támogatható orvosi eszközök részletes listája VTSZ kód alapján:***

* (9018) Orvosi, sebészeti, fogászati műszer és készülék, szcintigráf készülék is, más elektromos gyógyászati és látásvizsgáló készülék
* (9019) Mechanikus gyógyászati készülék; masszírozó készülék; pszichológiai képességvizsgáló készülék; ózon-, oxigén-, aerosolterápiai készülék, mesterséges lélegeztető vagy más gyógyászati légzőkészülék
* (9022) Röntgen-, vagy alfa-, béta- vagy gammasugárzással működő berendezés orvosi, sebészeti, fogászati vagy állatorvosi célra is, radiográf vagy radioterápiai készülék, röntgencső, és más röntgengenerátor, nagyfeszültségű generátor, vezérlőtábla és -asztal, ernyő, vizsgáló- vagy kezelőasztal és szék
* (9402) Orvosi, sebészeti, fogorvosi bútor (pl. műtőasztal, vizsgálóasztal, kórházi ágy mechanikus felszereléssel, fogorvosi szék)

A pályázónak a pályázati célok meghatározásakor, illetve a pályázati program részletes kidolgozásakor törekednie kell arra, hogy a pályázat keretében beszerzett eszköz/ök tartósan szolgálják Ceglédbercel egészségügyi alapellátását.

**A pályázati program megvalósítási helyszíne és időpontja:**

Pályázatot kizárólag Ceglédbercel község területén működő egészségügyi szolgáltatók nyújthatnak be orvosi műszerek, eszközök és bútorok 2017. április 15. és 2017. október 31. közötti beszerzésére

**Az elnyerhető támogatás legmagasabb összege:**

A pályázati támogatás összege a beszerezni kívánt orvosi műszer, eszköz, bútor értékének 50%-a, de legfeljebb 200.000,- Ft.

A támogatás vissza nem térítendő pénzbeli támogatás. A támogatás a támogatási szerződés aláírását követő 30 napon belül kerül átutalásra. A pályázó beszerzett orvosi műszer, eszköz vagy bútor megvásárlását követően 30 napon belül, de legkésőbb 2017.november 15-ig köteles elszámolást benyújtani a bíráló bizottsághoz. Amennyiben az elszámolás nem történik meg, úgy a támogatási összeget köteles visszafizetni 15 napon belül.

A támogatással beszerzett orvosi eszköz, műszer, bútor a pályázó tulajdonába kerül. Köteles gondoskodni annak karbantartásáról, felújításáról.

**Pályázatot nyújthatnak be:**

* A településen gyermekorvosi, háziorvosi, fogorvosi alapellátást végző jogi vagy természetes személyek.
* Egy pályázó maximum egy pályázatot nyújthat be, több pályázat beadása esetén a pályázó minden pályázata érvénytelennek minősül.
* A pályázónak – az államháztartáson kívülre nyújtott támogatás biztosítása érdekében - meg kell felelnie az államháztartásról szóló 2011. évi CXCV törvényben meghatározott feltételeknek.

**A pályázat benyújtásának módja és határideje:**

A pályázati dokumentációt 1 eredeti példányban, személyesen zárt borítékban kell leadni, „2017. évi önkormányzati pályázat (egészségügy)” megjelöléssel az alábbi címen:

Ceglédberceli Polgármesteri Hivatal 2737 Ceglédbercel, Pesti út. 61. Balogh Norbert köztisztviselőnél

A pályázat leadási határideje: 2017. március 20. 15.00 óráig

A pályázat beadása után a pályázat kiírója egyszeri hiánypótlás lehetőséget biztosít!

**A pályázati dokumentáció formai követelményei:**

A pályázati dokumentáció benyújtása papír alapon történik, a pályázati adatlap kitöltésével, a tartalmi követelményekben előírt kötelező mellékletek csatolásával, 1 eredeti példányban. A pályázati anyagot címlappal, tartalomjegyzékkel és folyamatos oldalszámozással kell ellátni, egységes szerkezetbe fűzve! (nem tűzőkapoccsal összetűzve)  
A formai követelményeket nem teljesítő pályázati anyag érvénytelennek minősül.

**A pályázati dokumentáció tartalmi követelményei:**

A pályázati dokumentációnak kötelezően tartalmaznia kell a helyesen kitöltött pályázati adatlapot, illetve az alább felsorolt mellékleteket:

* A pályázó eddigi tevékenységének rövid bemutatása:
* a pályázattal beszerezni kíván eszköz bemutatása fényképes árajánlattal alátámasztva

A beszerezni kívánt eszközök részletes költségvetése:

* várható eszközök költségeinek részletes kalkulációja (egységárak, összesítések) /Több eszköz beszerzése esetén/
* az eszköz és működtetés várható költségei

**A beérkezett pályázatok elbírálásának módja és határideje:**

A beérkezett pályázatok elbírálásáról és az esetleges támogatásról a Bírálóbizottság zárt ülés keretében dönt a pályázat beadási határidejét követő 30 napon belül, melynek eredményéről a pályázót 15 napon belül értesíti.

**A támogatási szerződés megkötése:**

A nyertes pályázókkal Ceglédbercel Község Önkormányzata támogatási szerződést köt az elbírálást követően.

**A pénzügyi beszámoló benyújtása és elfogadása:**

A pályázó az beszerzést követően elkészíti a pénzügyi beszámolóját, melyet papír alapon, 1 eredeti példányban, zárt borítékban eljuttat a program befejezési időpontját követő 30 napon belül, de legkésőbb 2017. november 15-ig az alábbi címre:

Ceglédberceli Polgármesteri Hivatal 2737 Ceglédbercel, Pesti út. 61. Balogh Norbert köztisztviselőnél

**A pénzügyi beszámoló formai és tartalmi követelményei:**

A pénzügyi beszámolót címlappal, tartalomjegyzékkel és folyamatos oldalszámozással kell ellátni, egységes szerkezetbe fűzve (nem tűzőkapoccsal összetűzve).

**A pénzügyi beszámolónak tartalmaznia kell:**

* pályázati elszámoló lapot,
* a pályázati elszámoló lapon szereplő bizonylatok hitelesített másolatait (számla/számlák)

Felsoroltak elmulasztása esetén a Bírálóbizottság elutasíthatja a beszámoló elfogadását, illetve dönthet a támogatás visszafizettetéséről.

**A pályázati kiírás és a pályázati adatlap letölthető a** [**www.cegledbercel.hu**](http://www.cegledbercel.hu/) **honlapról, valamint átvehető Ceglédbercel Község Önkormányzatának Hivatali Titkárságán (2737 Ceglédbercel, Pesti út. 61.).**